Hoe lyk die toekoms van Afrikaans in 2016?Graffiti op ‘n muur by die Universiteit van Pretoria. Foto: Twitter via @_Dakie Dat die toekoms van Afrikaans veral by universiteite bedreig word, is duidelik. Die meerderheid van die Universiteit van die Vrystaat (UV) se senaat het reeds vir die afskaffing van Afrikaans as onderrigtaal gestem. By die Universiteit van Pretoria (UP) hang die toekoms van Afrikaans as onderrigtaal in die weegskaal. Die bestuur van die Stellenbosch Universiteit dreig ook kort-kort dat hulle Afrikaans as onderrigtaal gaan afskaf. ŉ Mens kan nie help nie om te wonder hoe die jongste politieke aanslag teen Afrikaans die toekoms van Afrikaans, veral as wetenskaptaal, bedreig. Die vraag is dus: In hoe ’n mate word die toekoms van Afrikaans as wetenskaptaal bedreig deur die (potensiële) afskaffing van Afrikaans as onderrigtaal by tradisioneel Afrikaanse universiteite? Prof. Anne-Marie Beukes, voorsitter van die Afrikaanse Taalraad, is van mening dat ons in die onderwysdomein ŉ drasties veranderde landskap vir Afrikaans as medium van onderrig te wagte kan wees. “Afrikaans is ŉ baie sterk taal, ook as onderrigmedium en as ŉ wetenskapstaal. Dit blyk egter dat ons taal se sprekers besonder flink oorskakel na Engels as medium van onderrig. Die redes hiervoor is algemeen bekend, soos byvoorbeeld dat Engels ŉ wêreldtaal, die taal van die werkplek en ook die taal van moderniteit is,” sê Beukes. Daar bestaan nietemin min twyfel by Beukes dat Afrikaans ’n toekoms in Suid-Afrika het – mits Afrikaanssprekendes aanhou om vir hul taal te veg. “Na my mening moet ons as Afrikaanse taalgemeenskap besin oor hoe ons die sienings van ons taalgemeenskap kan probeer beïnvloed. Ons moet houdings kan verander oor die ongelooflike prestasies van Afrikaans as wetenskaptaal. Ons moet voorts met taalbewussynsprogramme mense oortuig van die waardevolle plek en waarde van Afrikaans in die skool en op universiteit,” sê sy. Beukes meen die Afrikaanse taalgemeenskap kan ŉ groot bydrae lewer om die voortbestaan van Afrikaans as wetenskaptaal te verseker. “Ons moet op beduidende skaal fondse inwin om private skole en universiteite, soos Akademia en Sol-Tech, lewensvatbaar te maak. Ons moet voorts die taalgemeenskap oor alle grense heen oortuig om hierdie moedertaalinstellings te benut,” sê sy. Alana Bailey, adjunk uitvoerende hoof van taal en kultuur by AfriForum, meen Afrikaans het as taal tot op ’n indrukwekkende hoë vlak ontwikkel . “Met meer as 6 miljoen moedertaalsprekers is Afrikaans een van die 150 grootste tale in die wêreld. Afrikaans is ongetwyfeld ŉ hoëfunksietaal wat vir alle doeleindes gebruik kan word,” sê Bailey. Volgens Bailey is Afrikaans in alle rigtings – van wetenskapsbeoefening tot letterkunde – van internasionale gehalte. “Afrikaans word deesdae ook tersiêr onderrig in die VSA, Rusland, België, Nederland, Pole en in ander lande. Dit is ŉ nasionale bate en sleutel tot die kultuur en geskiedenis van die sprekers daarvan,” sê Bailey. Wat die toekoms van Afrikaans betref, twyfel Bailey geensins dat Afrikaans, ongeag die jongste aanslae teen die taal, hier is om te bly nie. “Tans is daar geweld op kampusse en enkele mense glo dit gaan oor Afrikaans. Nee, Afrikaans is maar een verskoning daarvoor… Die stryd is teen ŉ Westerse akademiese etos, nie teen ŉ bepaalde taal nie,” meen Bailey. Bailey waarsku egter dat indien die aanslag teen Afrikaans nie bestuur word nie en Afrikaans nie beskerm word nie, internasionale standaarde en akademiese uitnemendheid helaas ook nie meer ŉ plek in die land het nie. “Daarom moet ons die status van Afrikaans ten alle koste behou,” waarsku Bailey. Bailey meen Afrikaanssprekendes kan soos volg tot die behoud en bevordering van Afrikaans bydra: • Deur hul reg tot Afrikaanse moedertaalonderrig op alle vlakke ferm, maar waardig te eis; • Deur hul werkstukke, publikasies en ander akademiese werk in Afrikaans te doen; • Deur hulle nie te steur aan mites oor Engels wat die sleutel tot internasionale sukses is nie. Afrikaans het nie dr. Japie van Zyl van ŉ suksesvolle loopbaan by Nasa weerhou nie, dit het nie Chris Barnard daarvan weerhou om ŉ hart oor te plant nie, en dit het ook nie vir Deon Meyer van internasionale roem as skrywer weerhou nie; • Deur Afrikaanse produkte en sakeondernemings te steun sodat die Afrikaanse wêreld ook kan werk bied aan mense wat in Afrikaans studeer; en • Deur hulself en mense om hulle bewus te maak van wat “taalregte” beteken en waarom dit belangrik is.